
           REPUBLIKA HRVATSKA
KRAPINSKO-ZAGORSKA ŽUPANIJA
                     Ž U P A N

KLASA: 230-01/26-04/127
URBROJ: 2140-09/09-26-3
Krapina, 23. srpnja 2026.


Temeljem članka 32. Statuta Krapinsko-zagorske županije (Službeni glasnik Krapinsko-zagorske županije broj: 13/01, 5/06, 14/09, 11/13, 13/18, 5/20, 10/21 i 15/21-pročišćeni tekst) dana 23. srpnja 2026. godine Župan Krapinsko-zagorske županije objavljuje
[bookmark: _Hlk193449566]JAVNI POZIV ZA PRIJAVU PRIJEDLOGA ZA
PARTICIPATIVNI  PRORAČUN ZA UMIROVLJENIKE I
 OSOBE TREĆE ŽIVOTNE DOBI ZA 2026. GODINU

1.1. SVRHA JAVNOG POZIVA

Obzirom na negativne demografske trendove, kao i starenje stanovništva ukazala se potreba definiranja starijih kao posebne skupine u fokusu socijalne politike na nacionalnoj, ali i regionalnoj te lokalnoj razini. Prema posljednjem popisu stanovništva iz 2021. godine, osobe iznad 65 godina životne starosti čine 22,45 % ukupnog stanovništva Republike Hrvatske. U Krapinsko-zagorskoj županiji udio osoba starijih od 65 godina života čini 20,8% ukupnog stanovništva, dok je ono prema popisu iz 2011. godine iznosilo 17,62%. Ovi podaci pokazuju kako se produljio životni vijek građana, ali i da starenje stanovništva utječe na rast javnih troškova za potrebe starijeg stanovništva. Umirovljenici, odnosno starije osobe suočeni su s mnogim izazovima vezanim uz visinu mirovinskih davanja, adekvatnu zdravstvenu zaštitu i socijalnu skrb kao i međugeneracijsku solidarnost. Krapinsko-zagorska županija štiti interese svih ranjivih skupina u društvu, djece, mladih, osoba s invaliditetom za čija se prava zalažu radne i savjetodavne skupine osnovane odlukom župana ili županijske skupštine. Na razini županije, stoga je nedavno osnovan i Savjet za umirovljenike i osobe treće životne dobi kao stručno i savjetodavno tijelo Župana Krapinsko-zagorske županije koje analizira stanja i prioritete te aktivno sudjeluje u pripremi i definiranju mjera za razvoj socijalne zaštite umirovljenika i osoba treće životne dobi, informira Župana Krapinsko-zagorske županije o propisima i drugim pitanjima vezanim uz položaj umirovljenika i osoba starije životne dobi, ali i obavlja i druge poslove vezane uz položaj umirovljenika i osobe starije životne dobi sve s ciljem unaprjeđenja njihova položaja u društvu. Članove Savjeta čine predstavnici Županije, Županijske skupštine, Hrvatskog zavoda za socijalni rad, Doma zdravlja Krapinsko-zagorske županije te Matice umirovljenika KZŽ. Obzirom na poznavanje problematike s kojim su predstavnici umirovljenika i starijih osoba suočeni, kao i ulogom udruga u njezinom rješavanju, inicirano je raspisivanje ovog Javnog poziva. Primarna svrha Javnog poziva jest omogućiti financiranje inicijativa koje promiču prava i interese starijih osoba, razvijati projekte koji osiguravaju kulturne, edukativne i zabavne aktivnosti za umirovljenike, poticanje interakcije između starijih osoba i mlađih generacija kroz edukaciju i zajedničke aktivnosti, financiranje projekata koji poboljšavaju socijalnu uključenost, zdravlje i aktivnost umirovljenika te podržavanje inicijativa koje promoviraju mentalno zdravlje i prevenciju bolesti. 

1.2. CILJEVI

· povećanje kvalitete života umirovljenika
· poticanje aktivnog starenja
· jačanje socijalne uključenosti i međugeneracijske suradnje
· razvoj zdravstvenih i preventivnih programa
· podrška umirovljeničkim udrugama i inicijativama
· unaprjeđenje dostupnosti kulturnih i edukativnih sadržaja
· osnaživanje prava i zaštita interesa starijih osoba

1.3. STRATEŠKA USKLAĐENOST
Aktivnosti i projekti  koji se prijavljuju na ovaj Javni poziv, moraju pronaći strateško uporište u strateškim dokumentima kao što su:
1. Zakon o socijalnoj skrbi (Narodne novine broj: 18/22, 46/22 i 119/22)
2. Obiteljski zakon (Narodne novine, broj: 103/15, 98/19, 47/20 i 49/23)
3. Plan razvoja Krapinsko-zagorske županije za razdoblje 2021. do 2027. godine
4. Socijalni plan Krapinsko-zagorske županije 2025.-2027.

Prioritetna područja Javnog poziva su: 

1. Zdravlje i prevencija
2. Socijalna uključenost i međugeneracijska suradnja
3. Kultura, obrazovanje i cjeloživotno učenje
4. Aktivno i dostojanstveno starenje
5. Poboljšanje uvjeta djelovanja, uređenje prostora u kojem se pružaju usluge umirovljenicima i osobama treće životne dobi
6. Očuvanje i unaprjeđenje mentalnog zdravlja (samopomoć i psihosocijalna podrška)

2. OPĆI UVJETI I SADRŽAJ PRIJAVE NA JAVNI POZIV
U okviru ovog Javnog poziva raspodjeljuju se sredstva u ukupnom iznosu od 35.000,00 eura. Najveći iznos traženih sredstava iznosi 3.000,00 eura.

Predlagatelj može od Krapinsko-zagorske županije zatražiti do 100% iznosa za financiranje projekta. 
Osim toga, predlagatelj može prijaviti projekt koji će se sufinancirati iz vlastitog ili drugog izvora. U navedenom slučaju predlagatelj je dužan izvor i iznos sufinanciranja prikazati u Obrascu za prijavu projekta.
Ovim Javnim pozivom financiraju se projekti čija provedba traje najviše do 12 mjeseci. Početkom provedbe projekta smatra se dan potpisivanja ugovora o dodjeli financijskih sredstava za provedbu projekta. 
Korisnik dostavlja Izvješće o provedbi koje se sastoji od opisnog i financijskog izvješća u roku od 30 dana računajući od dana završetka provedbe projekta.

Prijedlog projekta koji će se financirati u sklopu participativnog proračuna za umirovljenike i osobe treće životne dobi mogu podnijeti: 
· umirovljenici/osobe treće životne dobi (pojedinci)
· grupe umirovljenika/osobe treće životne dobi  (grupe mogu činiti 3-5 osoba)
· udruge umirovljenika
· obrazovne ustanove/ knjižnice sa sjedištem na području Krapinsko-zagorske županije koje provode projekte za poboljšanje kvalitete života starijih osoba u partnerstvu s udrugom umirovljenika koja djeluje na području Krapinsko-zagorske županije
· Predlagatelj može podnijeti jednu (1) prijavu. Udruga može biti partner na više projekata.

Ukoliko se prijavljuje projekt koji uključuje aktivnosti koje se odnose na javne institucije ili javne površine (ugradnja rukohvata, klupa za sjedenje) potrebno je priložiti pismenu suglasnost pravnih osoba koje upravljaju javnom površinom. 
Formalni uvjeti koje prijavitelji moraju ispunjavati:
a) udruga
· udruga je upisana u Registar udruga,
· udruga ima registrirano sjedište na području Krapinsko-zagorske županije,
· udruga je upisana u Registar neprofitnih organizacija i transparentno vodi financijsko poslovanje u skladu s propisima o računovodstvu neprofitnih organizacija,
· udruga je uskladila svoj statut s odredbama Zakona o udrugama, a sukladno uvidu u Registar udruga i da je osoba ovlaštena za zastupanje udruge u mandatu,
· udruga je ispunila ugovorne obveze preuzete temeljem prijašnjih ugovora o dodjeli sredstava prema Krapinsko-zagorskoj županiji te svim drugim davateljima financijskih sredstava iz javnih izvora, što potvrđuje izjavom koju potpisuje osoba ovlaštena za zastupanje (Izjava prijavitelja - Obrazac A3, koja se prilaže prilikom predaje prijave), 
· udruga nije u stečajnom postupku, postupku gašenja, postupku prisilne naplate ili u postupku likvidacije (Izjava prijavitelja - Obrazac A3, koja se prilaže prilikom predaje prijave),

b) ostali prijavitelji
· prijavitelj ima  prebivalište/sjedište na području Krapinsko-zagorske županije,
· prijavitelj je upisan u odgovarajući registar, kada je primjenjivo, 
· prijavitelj uredno ispunjava obveze iz svih prethodno sklopljenih ugovora o financiranju iz proračuna Krapinsko-zagorske županije te svim drugim davateljima financijskih sredstva iz javnih izvora, što se potvrđuje izjavom potpisanom od fizičke osobe (građanin) ili osobe ovlaštene za zastupanje - Izjava prijavitelja - Obrazac A3, koja se prilaže prilikom predaje prijave,
· prijavitelj uredno ispunjava obvezu plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu, proračunima jedinice lokalne samouprave i proračuna Krapinsko-zagorske županije, što se potvrđuje izjavom potpisanom od fizičke osobe (građanin) ili osobe ovlaštene za zastupanje - Izjava prijavitelja - Obrazac A3, koja se prilaže prilikom predaje prijave, 
· ukoliko se radi o grupi umirovljenika/osoba treće životne dobi, određuje se odgovorna osoba ispred grupe - zastupnik grupe, te se o tome dostavlja Izjava za neformalne grupe - Obrazac A5 , koja se prilaže prilikom predaje prijave.




Prijedlog mora udovoljavati sljedećim uvjetima:
1. Projekt je iniciran od strane umirovljenika /osoba treće životne dobi
2. Projektom se ostvaruje javni interes na području Krapinsko-zagorske županije
3. Projekt ne zahtijeva druge preduvjete (dodatne suglasnosti, projektno-tehničku dokumentaciju i slično, osim ako isto već nije ishođeno i priloženo prijedlogu projekta)
4. Nije nužno da se projekt financira iz drugih izvora, međutim ukoliko je to slučaj, obavezno se prilaže dokaz da su osigurana sredstva iz drugih izvora.
5. Projektne aktivnosti su u potpunosti besplatne za korisnike/ce. Korisnici/ce nisu dužni snositi troškove niti sufinancirati projektne aktivnosti na bilo koji način. Projektnim prijedlogom potrebno je omogućiti jednak pristup svim korisnicima/cama čime se osigurava inkluzivnost i ravnopravnost sudjelovanja.
6. Prijavitelj projektnog prijedloga ima obvezu izvještavati donatora o napretku projekta kao i na odgovarajući način osigurati vidljivost projekta i donatora.

Prednost u financiranju: 
· Ukoliko se predviđa sufinanciranje projekta iz drugog izvora i sredstva su osigurana
· Projekt koji se prijavljuje jedini je prijavljeni projekt na ovaj Javni poziv s područja te jedinice lokalne samouprave.

Prijedlog mora sadržavati sljedeću dokumentaciju:
1. Obrazac za prijavu - A1 
2. Obrazac proračuna - A2
3. Izjavu prijavitelja  - A3
4. Izjava o partnerstvu - A4
5. Ukoliko projekt prijavljuje grupa umirovljenika/osoba treće životne dobi, potrebno je dostaviti Izjavu za neformalne grupe – Obrazac A5 
6. Izjavu o točnosti i istinitosti podataka – Obrazac A6

Prijavi može biti priložena:  
1. Dodatna dokumentacija koja može biti priložena uz prijavu, a koja govori o potrebi

Ukoliko prijava sadrži manje nedostatke, može se zatražiti dopuna dokumentacije ili dodatna pojašnjenja u određenom roku. Za prijavitelje koji na zahtjev u zadanom roku dostave traženo, smatrat će se da su podnijeli potpunu prijavu, a u suprotnom, smatrat će se da su odustali od prijave. 
2.2. PRIHVATLJIVE AKTIVNOSTI
Prihvatljive su sljedeće aktivnosti i projekti: 
· organizacija besplatnih zdravstvenih pregleda i savjetovanja,
· edukacije o zdravom stilu života i prevenciji bolesti,
· sportske i rekreativne aktivnosti prilagođene starijim osobama (vježbanje, ples),
· organizacija zajedničkih radionica, izleta i druženja, 
· pomoć u integraciji starijih osoba u društvenu zajednicu,
· radionice o korištenju pametnih telefona, računala i društvenih mreža i drugi oblici jačanja digitalnih kompetencija,
· različite edukacije i cjeloživotno učenje,
· kreativne radionice i kulturni programi,
· poticanje volontiranja starijih osoba u zajednici,
· organizacija okruglih stolova i tribina o pravima umirovljenika, 
· razvoj programa koji podržavaju neovisnost i samostalnost starijih osoba,
· psihološka podrška za umirovljenike/osobe treće životne dobi,
· aktivnosti iz područja ekologije i očuvanja okoliša,
· istraživanje i analize problema i potreba umirovljenika/osoba treće životne dobi na području županije, 
· zagovaranje potreba umirovljenika/osoba treće životne dobi i sudjelovanje u kreiranju javnih politika koje se tiču umirovljenika/osoba treće životne dobi.

Popis navedenih aktivnosti je ilustrativan i ne predstavlja konačnu listu aktivnosti/troškova, već samo daje okvir za lakšu pripremu projekata.
Osim navedenih aktivnosti  i metoda realizacije moguće je osmisliti i prijaviti aktivnosti i metode realizacije koje se ne nalaze na popisu.
Ovim Javnim pozivom ne mogu se financirati veći infrastrukturni radovi, rabljena oprema, troškovi koji se odnose na plaćanje režijskih troškova (npr. troškovi potrošnje električne energije, vode, komunalija, fiksnih i mobilnih telefona i sl.) i PDV, osim PDV-a koji je prihvatljiv kao trošak sukladno nacionalnom zakonodavstvu o PDV-u. 
Naknadu za voditelja projekta, koordinatora projekta ili drugu angažiranu osobu moguće je financirati, ali najviše do 20 % ukupnih sredstava koja se potražuju od Krapinsko-zagorske županije. 
Opremu je moguće financirati ali najviše do 50 % ukupnih sredstava koja se potražuju od Krapinsko-zagorske županije. 
Pri provedbi aktivnosti, prijavitelj mora osigurati poštivanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici. 
3. NAČIN PRIJAVE
Prijave se podnose isključivo elektroničkim putem na odgovarajućim e-obrascima i korištenjem elektroničkog sustava https://som-natjecaj.eu/. Prijave i propisanu obveznu popratnu dokumentaciju potrebno je poslati kroz elektronički sustav slijedeći Upute za prijavitelje.
Prijave dostavljene na neki drugi način ili putem drugog medija bit će odbačene. 
Sve prijave moraju biti pisane hrvatskim jezikom i u potpunosti elektronički ispunjene, uz obrasce za popunjavanje i učitavanje preuzete sa službene mrežne stranice: www.kzz.hr. 
Prijava se smatra potpunom ukoliko sadrži: 
1. u potpunosti ispunjen e-obrazac 
2. svu obveznu popratnu dokumentaciju.

Prijave moraju biti dostavljene unutar zadanog roka za podnošenje prijava, tj. od dana objave Javnog poziva do najkasnije zadanjeg dana roka za zaprimanje do 31. kolovoza do 12:00 sati. 
4. POSTUPAK I KRITERIJI ODABIRA
Za potrebe odabira Župan imenuje Povjerenstvo za provjeru ispunjavanja propisanih uvjeta i ocjenjivanje prijava Javnog poziva  koje čine članovi/ice Savjeta za umirovljenike i osobe treće životne dobi te predstavnici/ce relevantnih dionika iz sektora civilnog društva ili socijalne skrbi.
Povjerenstvo vrši provjeru ispunjavanja propisanih uvjeta te ocjenjuje zaprimljene prijave temeljem Obrasca za procjenu kvalitete prijave (Obrazac A7), uz administrativno-tehničku podršku nadležnog Upravnog odjela. Financiranje će ostvariti samo ona prijava koja je ostvarila najveći broj bodova, uz uvjet da je prijava ostvarila minimalno 14,5 bodova. 
Povjerenstvo će utvrditi Prijedlog Odluke o odabiru i dodjeli sredstava prema bodovima koje su postigli u procesu procjene od strane Povjerenstva. 
Na temelju Prijedloga, Župan Krapinsko-zagorske županije donijet će konačnu Odluku o odabiru i dodjeli sredstava. Odluka će biti objavljena na mrežnoj stranici Krapinsko-zagorske županije, www.kzz.hr. 
Članovi Povjerenstva za ocjenjivanje prijava na Javni poziv obvezni su potpisati izjavu o nepristranosti i povjerljivosti.
Prijave za koje se traži financijska potpora vrednuju se prema sljedećim kriterijima:
1.              Neposredna društvena korist 
2.                Relevantnost aktivnosti u odnosu na ciljeve Javnog poziva;
3.                Proračun projekta (troškovi);
4.                Prednost u financiranju.


	ŽUPAN
                                                                                                                   Željko Kolar












DOSTAVITI:

1. Upravni odjel za zdravstvo, socijalnu politiku, branitelje, civilno društvo i mlade,
2. Upravni odjel za opću upravu, imovinsko-pravne i zajedničke poslove, 
             za objavu na mrežnoj stranici Krapinsko-zagorske županije,
3. Upravni odjel za poslove Župana i Županijske skupštine,
4. Za Zbirku isprava,
5. Pismohrana. 

